Maailma Reisi- ja Turisminõukogu

Ajalugu

WTTC alustas tegevust 1980. aastatel koos ettevõtjate grupiga, mida juhtis endine American Expressi tegevjuht James D. Robinson III. Grupp moodustati selleks, et arutada reisi- ja turismitööstusest ning vajadust koguda rohkem infot seoses selle valdkonna tähtsusega, mida eelnevalt peeti mitteoluliseks osaks tööstusest. Arutelud viisid esimese WTTC kohtumiseni Pariisis Prantsusmaal 1989. aastal. Kohtumisel võttis sõna Ameerika Ühendriikide riigisekretär Henry Kissinger, kes väitis, et reisi- ja turismitööstus ei olnud eelnevalt laialdaselt tunnustatud, kuna puudus ühine organisatsioon või struktuur. WTTC loodi ametlikult 1990. aastal. 
Esimene korraline üldkoosolek toimus Washingtonis 1991. aastal, mis ajaks nõukogu koosnes 32 liikmest. Need esialgsed liikmed leppisid kokku, et on vaha ühiseid jõupingutusi teadlikkuse tõstmiseks reisi- ja turismitööstuse majanduslikust panusest. Asutajaliikmed esitasid investeeringuid ja toetusi majandusandmete esitamiseks, mis võiksid näidata tööstuse tähtsust. Nad püüdsid tekitada huvi ka valitsusel ja poliitikakujundajatel, et tagada reisimise ja turismi edukus. 
Aastaks 1993 oli organisatsioonis 68 liiget ning uueks esimeheks sai Robert H Burns. Sel ajal hakkas WTTC avaldama teavet turismimõjude kohta, töötades neid andmeid välja koos maailma juhtiva majandusuuringute prognoosimise ja nõustamise organisatsiooniga Wharton Econometric Forecasting Associates. WTTC moodustas andmete kogumiseks ja avaldamiseks tuntud turismi satelliitarvekonto (Tourism Satellite Account). Aastal 1999 tunnustas ÜRO statistikakomisjon seda satelliitkontot. 1990. aastatel laiendas WTTC nõukogu oma tegevust, hõlmates nüüd ka haridust ja koolitusi, õhutranspordi liberaliseerimist, maksustamist ja säästvat arengut. Uute tegevuste tulemusena loodi Vancouveris Maailma Reisi- ja Turismi Inimressursside keskus ning Ameerika Ühendriikides loodi Reisi- ja Turismimaksu Poliitika Keskus. 
Aastal 2013 lõi WTTC koostöös Rahvusvahelise Turismipartnerluse organisatsiooniga sellise metoodika (Hotel Carbon Measurement Initiative), mis võimaldab hotellidel süsinikdioksiidi heitkoguseid mõõta ja neid järjepidevalt jälgida.

Organisatsioon ja liikmed

WTTC peakorter asub Londonis. Töötajaid juhib WTTC president ning tegevdirektor. Organisatsiooni liikmed on reisi- ja turismisektori eri piirkondade ettevõtete juhid, presidendid või juhatajad. WTTC-l on kaks liikmesliiki: globaalsed liikmed ja piirkondlikud liikmed. Samuti on ka kategooria ettevõtetele, kes pakuvad tööstusele teenuseid, neid nimetatakse tööstuspartneriteks.

Uuringud

WTTC tegeleb ja avaldab koos Oxford Economicsiga uuringuid reisi- ja turismimajanduse majandusliku ja sotsiaalse mõju kohta. WTTC teadustegevuse aluseks on iga-aastaselt koostatud reisi- ja turismimajanduse mõjuaruanded. Need hõlmavad globaalset aruannet, samuti 24 piirkondlikku ja 184 riigi aruannet. Aruannetes arvutatakse tööstuse majanduslik mõju, sealhulgas otsene ja kogu SKP mõju, otsene ja kaudne tööhõive, investeeringud ja eksport. Neid kõiki uuringuid kasutavad olulised väljaanded, sealhulgas Forbes ja Bloomberg News.

Tippkohtumised

WTTC korraldab igal aastal üldise tippkohtumise, mis toimub tavaliselt aprillis. Mõnes kvartalis toimus piirkondlik tippkohtumine, kus osales igal aastal kuni 1000 inimest. Kohtumistel osalemine on ainult kutsega.

Auhinnad

Aastal 1993. aastal loodi rahvusvaheliste ekspertide žürii poolt Maailma Reisi Auhind (World Travel Award), mida annab välja WTTC ise. Aastal 2004 võtsid nad üle ka auhinna nimega Tourism for Tomorrow Awards. 
Need auhinnad loodi 1989. aastal reisiettevõtjate föderatsiooni poolt ja 1992. aastal võttis need üle British Airways. Tourism for Tomorrow Awardsi antakse mitmes kategoorias, et soodustada ja tunnustada jätkusuutliku turismi arengut.